Kes liwat Anwar Ibrahim I

Kes liwat Anwar Ibrahim I  merupakan kes yang melibatkan bekas Timbalan Perdana Menteri Malaysia, Datuk Seri Anwar Ibrahim semasa Perdana Menteri Malaysia ketika itu, Tun Dr Mahathir Mohamad. Pada tahun 1998, Anwar dikatakan melakukan jenayah luar tabii, iaitu liwat terhadap beberapa individu yang warak dan rapat dengannya seperti Azizan Abu Bakar, Sukma Darmawan dan lain-lain. Azizan Abu Bakar, mendedahkan di Mahkamah Tinggi pada 3 Ogos 1999 bahawa Datuk Seri Anwar Ibrahim pernah meliwatnya sebanyak 10 hingga 15 kali sejak tahun 1992.
Kes ini mencetuskan kegemparan di seluruh Malaysia dan dunia terutama masyarakat Melayu kerana pemimpin harapan mereka dijatuh dan dimalukan oleh mentornya, Dr Mahathir Mohamad. Pembangkang, wartawan tempatan dan asing yang mengkaji kes ini melihat kes ini sebagai konspirasi juak-juak perdana menteri ketika itu yang takut jika Anwar berkuasa penuh, menyiasat semula kes lampau dan menangkap mereka pula.

Tarikh pertuduhan

Anwar mulanya dituduh meliwat Azizan pada tahun 1994. Walau bagaimana pun dalam keterangannya, Azizan berkata beliau tidak diliwat selepas 1992, jadi tarikh tersebut dipinda kepada 1992. 
Apabila menyedari bahawa Tivolli Villa, bangunan yang dikatakan berlakunya kejadian itu belum siap pada tahun 1992, tarikh dipinda lagi kepada satu hari dalam bulan Januari hingga Mac 1993.

Sumpah laknat

Pada Selasa, 5 Ogos 1997 di Ibu Pejabat Polis Bukit Aman, Azizan telah bersumpah dengan nama Allah dan memegang surah Yasin dan mengatakan sekiranya beliau berbohong maka beliau akan dilaknati Allah. Anwar Ibrahim tidak melakukan perkara sama selepas itu bagi menentang dakwaan Azizan.
Teks sumpah beliau ialah :
 ''Dengan nama Allah Yang Maha Pemurah Lagi Maha Pengasih, saya Azizan bin Abu Bakar IC 5980324 dengan ini membuat pengakuan bersumpah bahawa saya telah menjadi mangsa hubungan sejenis yakni homoseksual dengan Anwar bin Ibrahim yang kini memangku jawatan Timbalan Perdana Menteri.
 Perbuatan terkutuk ini telah dilakukan untuk beberapa kali sekitar tahun 1992 tanpa kerelaan saya. Ia kerap berlaku di hotel-hotel mewah seperti PJ Hilton, Hyatt Saujana dan Holiday Villa tanpa pengetahuan umum dan isterinya.
 Buat makluman, saya merupakan bekas pemandu peribadi kepada isterinya iaitu Datin Seri Wan Azizah.
 Sepanjang bekerja di bawah naungan beliau, Anwar, saya sering dipanggil untuk melakukan perkara terkutuk itu walaupun untuk beberapa kali saya cuba menolaknya. Sifat rakusnya membayangkan beliau seorang yang boleh dikategorikan sebagai ''kronik'' sehingga membuatkan jiwa dan mental saya begitu tertekan.
 Perasaan bersalah akhirnya menguasai diri saya apabila setiap kali terpandang wajah Datin Seri Wan Azizah yang begitu tinggi akhlaknya.
 Akhirnya saya telah membuat keputusan untuk berhenti daripada terus menjadi hamba homoseksual kepada manusia yang saya kategorikan bersifat binatang iaitu Anwar bin Ibrahim.
 Sekali lagi dengan nama Allah Yang Maha Mengetahui akan segala-galanya, saya bersumpah membuat pengakuan ini tanpa mempunyai niat atau motif tertentu sama ada secara peribadi mahupun politik untuk menjatuhkannya.
 Pengakuan ini dibuat berdasarkan kesedaran dan keinginan menegakkan kebenaran demi menyelamatkan insan-insan yang teraniaya seperti saya.
Saya tidak keberatan untuk dipanggil bagi menjelaskan kedudukan dengan lebih terperinci.
 Akhir sekali saya berharap pihak yang bertanggungjawab dapat mengambil kira pandangan ini secara serius supaya pemimpin ini diberikan hukuman yang setimpal demi kebaikan dan pengajaran kepada pemimpin lain.
 
Dengan nama Allah, sekali lagi saya Azizan bin Abu Bakar bersumpah bahawa segala laporan di atas dibuat dengan kerelaan hati saya tanpa desakan, tuntutan dan tekanan daripada pihak-pihak tertentu. Segala-galanya adalah benar demi menyelamatkan bangsa dan negara.''

Bukti DNA

Semasa perbicaraan, sebuah tilam sebagai bahan bukti telah dibawa ke mahkamah, yang dikatakan berwarna dengan air mani Anwar. Ini dikemukakan sebagai bukti DNA tindakan seks Anwar. Anwar menafikan bukti tersebut, walaupun ujian DNA keluar positif. Lim Kong Boon, seorang ahli kimia DNA, memberi keterangan semasa perbicaraan bahawa DNA yang diambil dari 10 daripada 13 noda cecair di tilam yang dipadankan dengan DNA Anwar.

Konspirasi polis

Kes Anwar Ibrahim telah dibicarakan di Mahkamah Tinggi Kuala Lumpur pada 1999. Peguam Negara Malaysia ketia itu ialah Tan Sri Mokhtar Abdullah. Sementara 
Hakim Mahkamah Tinggi ialah Datuk S. Augustine Paul. Peguam bela Anwar, Raja Aziz Addruse diminta mematuhi Seksyen 136 Akta Keterangan 1950 jika menyentuh konspirasi polis. Anwar mendakwa Sukma telah mencampak beberapa nota penting ke arah lokapnya pada September 1999 sebelum Anwar dipindahkan ke Penjara Sungai Buloh.
Saksi pendakwa ke-11 (SP11), bekas Timbalan Pengarah Cawangan Khas (SB), Datuk Amir Junus telah disoal berhubung peranan polis memasang alat perakam telefon di kediaman rasmi Timbalan Perdana Menteri itu.
Anwar mengaku pernah meminta polis melalui pegawai pengiringnya, Zull Aznam Haron supaya kawasan rumah dijaga dengan lebih rapi.

Laporan kepada BPR

Pada 21 Julai 2008 Datuk Seri Anwar diiringi dua peguam iaitu Datuk Param Cumaraswamy serta Sivarasa Rasiah memberi keterangan di Badan Pencegah Rasuah (BPR)  berhubung cubaan Peguam Negara (Tan Sri Abdul Gani Patail) dan Ketua Polis Negara  iaitu Tan Sri Musa Hassan untuk menutup jenayah bekas Ketua Polis Negara, Tan Sri Abdul Rahim Noor, memalsukan keterangan dengan membuat keterangan baru dan soal DNA Anwar pada 1998 hingga 1999. Abdul Gani Patail ketika itu ialah Timbalan Kanan Pendakwa Raya.